Хэдзынхэм язэфэхьысыжьхэр, пшъэрылъхэр — Адыгэ макъ\nРедактор 31.01.2019 КЪЭБАРЫКlЭХЭР\nАщ иIофшIэн хэлэжьагъэх партием и Генеральнэ совет хэтэу, Адыгэ Республикэм и ЛIышъхьэу КъумпIыл Мурат, УФ-м и Къэралыгъо Думэ идепутатэу Хьасанэкъо Мурат, министрэхэм ащыщхэр, АР-м и Къэралыгъо Совет – Хасэм щыIэ фракциеу «Единэ Россием» хэтхэр, республикэм икъа­лэхэм ыкIи ирайонхэм къарыкIыгъэ лIыкIохэр, нэмыкIхэри. Iофтхьабзэр зэрищагъ шъолъыр къутамэм и Секретарэу Iэщэ Мухьамэд.\nШъугу къэдгъэкIыжьын, Урысые политикэ партиеу «Единэ Россием» ия XVIII-рэ Зэфэс блэкIыгъэ илъэсым тыгъэгъазэм и 7 — 8-м Москва щыкIуагъ. Ащ унэшъо гъэнэфагъэхэр ща­шIыгъэх, анахь шъхьаIэу къыхэб­гъэщын фаер партием и Устав зэхъокIыныгъэхэр ыкIи хэгъэ­хъонхэр зэрэфашIыгъэхэр ары. Мы лъэхъэнэ благъэм партием зэшIуихынхэу рихъухьэхэ­рэ пшъэрылъхэр зэфэсым ща­гъэнэфагъэх. Джащ фэдэу кадрэхэм язэблэхъункIэ ятIонэрэ пакетыр аштагъ, Генеральнэ Советым зэхъокIыныгъэхэр фашIыгъэх.\nПленарнэ зэхэсыгъоу зэхащагъэм Урысые Федерацием и Президентэу Владимир Путиныр къыщыгущыIэзэ, партием ыпашъхьэ итхэ пшъэрылъхэр къыгъэ­нэфагъэх. Ащ зэрилъытэрэмкIэ, Урысыер хэпшIыкIэу ыпэкIэ лъы­кIотэнымкIэ партием мэхьа­нэшхо иIэу щыт. Къэралыгъом ипащэ къызэрэхигъэщыгъэмкIэ, хэгъэгум исуверенитет гъэпытэгъэнымкIэ, экономикэм хэхъоныгъэ егъэшIыгъэнымкIэ, лъэпкъ проект шъхьаIэхэр пхырыщы­гъэнхэмкIэ «Единэ Россием» мэхьанэшхо иI. Мыщ дэ­жьым Урысые Федерацием ишъолъыр­хэм IофшIэн шъхьаIэр ащызэшIуахын зэрэфаер ащ къыIуагъ.\nПартием къыгъэнэфагъэхэ пшъэрылъхэм, уставым фашIыгъэхэ зэхъокIыныгъэхэм ыкIи хэгъэхъонхэм адиштэу, «Единэ Россием» и Адыгэ шъолъыр къутамэ и Секретарь пIалъэр къэмысыгъэу иIэнатIэ IукIыгъ. Iофтхьабзэм хэлажьэхэрэм мы пшъэрылъыр зыгъэцэкIэнхэ зылъэкIыщтхэ кандидатурэхэм ацIэхэр къараIуагъэх. Ахэр Iэщэ Мухьамэдрэ Роман Гусевымрэ. Конференцием илIыкIохэм шъэф шIыкIэм тетэу мыхэм амакъэ афатыгъ. Зэфэхьысыжьхэм къы­зэрагъэлъэгъуагъэмкIэ, нэбгыри 107-мэ — М. Iащэм икандидатурэ, лIыкIо 14-мэ — Р.Гусевым адырагъэштагъ. Iэщэ Мухьамэд политсоветым исекретарэу ха­дзыжьыгъ. Зымакъэ фэзытыгъэ, къыдезыгъэштэгъэ пстэуми ар афэрэзагъ. Партием къыгъэуцухэрэ пшъэрылъхэр зэрифэшъуашэу зэшIохыгъэнхэм зэрэпылъыщтхэр, республикэм хэ­хъоныгъэхэр ышIынхэм анаIэ зэрэтырагъэтыщтыр къыIуагъ. Ягухэлъхэр къадэхъунхэм фэшI яIофшIэн нахь агъэлъэшын фаеу ылъытагъ.\nЗэхэсыгъом иIофшIэн къыдыхэлъытагъэу партием ишъо­лъыр къутамэ иполитсовет хэтыщтхэри хадзыжьыгъэх, къэзэ­рэугъоигъэхэм зэIухыгъэ шIыкIэм тетэу амакъэ атыгъ ыкIи кандидатурэу къагъэлъэгъуагъэ­хэм зэкIэми адырагъэштагъ. Политсоветым нэбгырэ 37-рэ хэхьагъ, ахэм республикэм ипащи ахэт. Президиумым хэтыщтхэм яхэдзынкIэ къагъэлъэ­гъогъэ спискэмкIэ шъэф шIыкIэм тетэу лIыкIохэм амакъэ атыгъ, ащ итыгъэ кандидатурэхэм зэкIэми адырагъэштагъ. Пре­зиди­умым нэбгыри 9 хэхьагъ: Къум­пIыл Мурат, М. Iащэр, В. Нарожнэр, А. Наролиныр, Н. Ши­ро­ковар, А. Гетмановыр, Къ. Борсэр, Р. АфэшIагъор, Г.Петровар.\nДжащ фэдэу «Единэ Россием» исатырэ хэтхэм, анахьэу ныбжьыкIэхэм, япчъагъэ хэгъэхъогъэным, партийнэ проектхэр республикэм зэрифэшъуашэу щыгъэцэкIэ­гъэнхэм чIыпIэхэм анаIэ ащытырагъэтынэу закъыфигъэзагъ. Дэгъоу Iоф зышIэхэрэ ныбжьыкIэхэм хэбзэ къулыкъухэм Iоф ащашIэн, лъэгэпIэ инхэм анэсынхэ амал зэраIэкIэлъыр, ащкIэ непэ щысэшIухэр зэрэщыIэхэр республикэм ипащэ къыIуагъ.\n— Пшъэрылъхэу щытхэр зэшIотхынхэу цIыфхэр къыт­щэгугъых. Ахэм шъхьэихы­гъэу тадэгущыIэн, чанэу Iоф адэтшIэн фае. КъыхэкIыщт упчIэ къинхэри къатыхэу, ау уна­шъоу, лъэбэкъоу тшIы­хэрэм мэхьанэу яIэр, шIуа­гъэу къа­хьыщтыр къагурыдгъаIомэ, цыхьэ къызэрэтфашIыщтым щэч хэлъэп. ТиIофшIэн зэфэхьысыжьхэу фэхъухэрэр арых мыщ дэжьым анахь шъхьаIэу щытыр, — къыIуагъ КъумпIыл Мурат.\nПредыдущая Къуаджэхэм ясоциальнэ инфраструктурэ изегъэушъомбгъун Адыгеим щылъагъэкIотэщт\nСледущая В Адыгее в новом ТЦ «Лента» увеличат ассортимент товаров местного производства